Fostul președinte al României, Traian Băsescu, a subliniat marți seara că desemnarea secretarului general al NATO este un act politic ce aparține în primul rând de Statele Unite, dar și de Marea Britanie și Franța. Acesta a opinat că este foarte benefic dacă această candidatură anunțată de Klaus Iohannis pune presiune pe Mark Rutte.
"Nu am crezut niciodată că se scoate la concurs postul de secretar general NATO"
"Trebuie să ştiţi că, în interiorul NATO, desemnarea secretarului general este un act politic, pe care şi-l arogă în primul rând Statele Unite, dar şi celelalte două puteri nucleare din NATO – Marea Britanie şi Franţa. De asemenea, în desemnarea secretarului general NATO se are în vedere şi rotaţia prezenţei în Consiliul de Securitate a membrilor nepermanenţi, în aşa fel încât cele trei puteri nucleare să nu aibă surprize la voturi. Lucrurile sunt foarte complicate. Personal, aş spune, poate puţin ironic, că nu am crezut niciodată că se scoate la concurs postul de secretar general NATO, dar se pare că s-a scos şi domnul Iohannis s-a înscris la acest concurs. Rămâne de văzut care va fi finalul", a declarat Traian Băsescu, la Digi 24.
"Mark Rutte este un om care dispreţuieşte România şi nu ar trebui să acceptăm prezenţa lui în nicio funcţie la nivel NATO sau la nivelul Uniunii Europene. Şi-a condus destul ţara şi a făcut destul rău României", a continuat Băsescu.